Karl-Hans Hermann Klinge

Karl-Hans Hermann Klinge (1909–1946) var en tysk SS-Oberscharführer tilknyttet Gestapo. Han var kriminalassistent i Sicherheitspolizei i Oslo. Han ble dømt til døden for tortur mot 18 nordmenn under krigen og ble henrettet på Akershus festning den 28. mars 1946.

Han var beryktet for sin involvering i tortur av nordmenn under krigen. Klinge ble enstemmig dømt til døden for grov tortur i tjenesten av Eidsivating lagmannsrett den 8. desember 1945.

I rettssaken hevdet hans forsvarer, høyesterettsadvokat Adam Hiorth (1879–1961), under anken til Høyesterett den 27. februar 1946, at Klinge var urettmessig dømt etter krigsforbryteranordningen av 4. mai 1945 i stedet for straffeloven av 22. mai 1902. Hiorth mente at anordningen var i strid med bestemmelsene i Grunnlovens §§ 96 og 97, som fastslo at ingen kunne dømmes uten etter lov, og at lover ikke måtte ha tilbakevirkende kraft.

Til tross for disse argumentene opprettholdt Høyesterett dommen mot Klinge. Ni dommere stemte for dødsstraff, mens to stemte for fengsel i 13 1/2 år, og to ønsket opphevelse av lagmannsrettens dom. Høyesterett anbefalte ikke benådning, og Kongens resolusjon av 22. mars 1946 avslo begjæringen om benådning.

Klinge ble henrettet ved skyting på Akershus festning i Oslo den 28. mars 1946.

 Referanser 

Kategori:SS-offiserer
Kategori:Gestapo-personell
Kategori:Tyskere fra andre verdenskrig
Kategori:Personer tilknyttet det tredje rike
Kategori:SS-personell i det tyskokkuperte Norge
Kategori:Tyske krigsfanger under andre verdenskrig
Kategori:Tyskere dømt for forbrytelser begått under andre verdenskrig
Kategori:Tyskere dømt for krigsforbrytelser
Kategori:Henrettede tyskere
Kategori:Personer henrettet ved skyting